金州書事寄山中舊友
作者：姚合
朝代：唐

paragraphs: 安康雖好郡，刺史是憨翁。
買酒終朝飲，吟詩一室空。
自知爲政拙，衆亦覺心公。
親事星河在，憂人骨肉同。
簿書嵐色裡，鼓角水聲中。
井邑神州接，帆檣海路通。
野亭晴帶霧，竹寺夏多風。
溉稻長洲白，燒林遠岫紅。
舊山期已失，芳草思何窮。
林下無相笑，男兒五馬雄。